A savós patairhagyulladás (laminitis) a patairhát érintő, kiterjedt, nem fertőző eredetű gyulladás, amely a patacsont és a szarutok kapcsolatát károsítja, ezáltal a patacsont süllyedését, valamint rotációját okozhatja. Mindemellett pedig a legfájdalmasabb betegségek egyike lovak esetében.
A heveny savós patairha gyulladás minden esetben vészhelyzet, mely azonnali állatorvosi ellátást igényel.
Kialakulása mögött számos kiváltó ok állhat, mint például túlzott szénhidrátfelvétel; anyagcserezavar (Cushing-szindróma, lovak metabolikus szindrómája); magzatburok-visszatartás.
Jellemző tünetek heveny savós patairhagyulladás esetén: a hirtelen kialakuló, általában több végtagot érintő sántaság; az óvatos, tapogatózó járás; kemény talajon a sántaság fokozódik; a jelentős fájdalom miatt megemelkedett pulzus- és légzésszám, valamint az izomremegés.
Ezen tünetek észlelése során azonnal értesíteni kell az állatorvost, hogy a gyógykezelés minél hamarabb megkezdődhessen. A kezelés célja a fájdalom csökkentése, a szarutokon belüli károsodás megelőzése, illetve mérséklése.